Pedram Shojai

THE URBAN MONK

Eastern wisdom and modern hacks to stop time and find success, happiness, and peace

Copyright © 2016 by Pedram Shojai, OMD

Translation © 2017 by Klára Kruteková

Cover design by Amy C. King and Rae Ann Spitzenberger

Cover illustration by Paige Vickers

Slovak edition © 2017 by Ikar

ISBN 978-80-551-5299-8

Venujem svojej rodine. Svojej drahej manželke, ktorá vždy stála pri mne a zmierila sa s tým, že cestovanie a filmovanie je u mňa na prvom mieste.

Ona je môj anjel. Našim deťom, ktoré sú svetlom môjho života. Robím to pre ne. Svojim rodičom a sestre, ktorí mi od samého začiatku dávali lásku a stáli pri mne.

A tiež nespočetnému množstvu priateľov a príbuzných, ktorí mi veria a podporujú ma.

Pokračujme v tejto ceste a spoločne oslávme život. Všetkých vás ľúbim.

ÚVOD

UŽ STE SA NIEKEDY cítili vinní za to, že ste nestihli ísť do fitka? Že ste zmeškali hodinu jogy? Konečne ste sa naučili základy meditácie a potom ste s tým skončili? Ľutujete, že netrávite dosť času so svojimi deťmi, partnerom, priateľmi alebo starnúcimi rodičmi? Máte na nočnom stolíku štôs kníh, na ktoré sa každý večer pozeráte a premýšľate, kedy sa k nim konečne dostanete? Už ste sa niekedy vrátili z dovolenky vyčerpanejší a menej pripravení na život ako pred ňou? Ste vystresovaní, unavení alebo znudení z toho, že sa dokola točíte v kruhu?

Vitajte v modernom svete.

Nebolo to však vždy tak. Naši predkovia mali viac času žiť. Mali viac priestoru. Chodili pešo a dýchali čistý vzduch. Trávili čas prípravou jedla, ktoré potom konzumovali spoločne so svojimi najbližšími. Boli viac vystavení prírode a jej živlom. Život bol menej stresujúci a viac ľudí napĺňal. Obklopovala nás rodina a patrili sme k svojmu kmeňu.

Dnes máme na krku účty. Každú minútu nás bombardujú milióny informácií. Správy o militantoch, ktorí sa nás pokúšajú zabiť, striedajú reportáže o rozširujúcej sa rakovine a upadajúcej ekonomike. Naše deti ovplyvňuje reklama a ľadovce sa topia. Všetko stojí viac, než by sme si priali, a tak si zrazu uvedomíme, že sa náhlime ako blázni, aby sme s tým šialenstvom udržali krok.

Ale aký to má zmysel?

Kríza moderného mestského alebo predmestského človeka spočíva v tom, že guľkám, ktoré letia naším smerom, nie sme schopní vyhnút sa.

Sme vystresovaní, unavení, bez energie a najmä stratení. Niektorí z nás naivne uverili, že odpoveďou na naše problémy sú tajomstvá východnej medicíny. Keď sa Beatles vrátili z pobytu u Maharišiho a z Ázie k nám začali prúdiť guruovia, mysleli sme si, že joga, meditácia, pôst, tajči a zen nás zachránia. A teraz stojíme uprostred hurikánu a v čase núdze ich zabúdame použit.

Niektorí sa upínajú k viere a pravidelne chodia do kostola. Niekomu to pomáha, no väčšine ľudí to prináša len rozčarovanie a sklamanie. Veľa starších inštitúcií sa nedokázalo dostatočne rýchlo prispôsobit meniacej sa dobe a ľudia majú pocit, že ich problémom nerozumejú.

Čítame, že cvičenie je prospešné, a tak sa snažíme chodit do fitka. Nútime sa trávit čas v priestore, kde neprúdi vzduch, v dave ľudí, ktorí sa obdivujú v zrkadle – no paráda. Vieme, že sa musíme hýbat, ale pre väčšinu z nás je to vopred prehratý boj. Hýbat sa? Čo to znamená? Mnoho ľudí trávi viac ako hodinu dochádzaním do práce a potom osem hodín za pracovným stolom. Kým sa nám podarí dostat domov, sme podráždení, hladní a nie práve naladení na cvičenie.

Ak ste sa v niečom z toho našli, tak držíte v ruke tú správnu knihu. Pri jej písaní som myslel práve na vás. Prečo? Pretože som precestoval svet, učil sa od duchovných vodcov a naučil sa liečebné techniky od vážených ľudí. Cieľom môjho štúdia bolo priniest rovnováhu a pokoj do sveta, z ktorého som prišiel. Keď som sa vrátil z Himalájí, netrvalo dlho, kým som si uvedomil, že moji pacienti, bežní pracujúci ľudia v Los Angeles nemôžu spravit to čo ja. Nemôžu ísť na mesiac meditovať, cvičiť čikung niekoľko hodín denne alebo sa hocikedy prechádzať bosí po zemi. Celkom určite sa neodsťahujú a nestanú sa mníchmi. Nemôžu si oholiť hlavu a podniknúť cestu do posvätných hôr, aby našli Boha. Majú deti, účty, psy a každodenné starosti, s ktorými im treba pomôcť. Potrebujú riešenie tu dolu.

Počas celej svojej kariéry som sa snažil priniesť starovekú múdrosť Východu na zem k obyčajným ľuďom v mestách a táto kniha je výsledkom tisícok úspešných sedení s mojimi pacientmi. Za tie roky som si uvedomil, že na Západe došlo k hroznému nedorozumeniu, pre ktoré trpia milióny ľudí. Problém je v tom, že ezoterické praktiky, ktoré k nám prišli z Číny, Tibetu a Indie, pochádzajú od potomkov asketizmu, no tu na Západe ich praktizujú bežní ľudia.

Asketici sa zriekli sveta. Zriekli sa peňazí, sexu, rodiny a iných pôžitkov v snahe o hlbšie spojenie s Bohom, Thao, Budhom alebo hocičím iným, v čo veria. Žijú v odriekaní a vykonávajú veľmi špecifické praktiky, ktoré ich zamestnávajú niekoľko hodín denne po celé roky. To je cesta, ktorú si zvolili, a úprimne povedané, dobre urobili.

Ale čo s nami ostatnými? Cítime sa vinní, že sme zmeškali hodinu jogy, pretože v tom istom čase malo naše dieťa futbalový zápas. Vravíme si, že budeme meditovať v noci, no namiesto toho vždy zaspíme, lebo sme celý deň prehadzovali po stole papiere. Snažíme sa zdravo stravovať, no letisková strava nie je práve tým pravým, čo by si vybrali mnísi. Chceme z nášho bláznivého života vyťažiť čo najviac, no je tu jeden veľký háčik. Asketici sa zriekli sveta. My máme hypotéky, lízingy, platby za školné a autá, do ktorých treba tankovať. Potrebujeme úplne iný súbor pravidiel, ktoré nám pomôžu orientovať sa vo svete peňazí, stresu, obmedzeného času a ľudí, ktorí súperia o našu pozornosť. Svet, v ktorom žijeme, nie je veľmi tichý a málokedy je pokojný. Tak ako môžeme nájsť pokoj a udržať sa v kope tu, kde žijeme?

VSTÚPTE DO SVETA MESTSKÉHO MNÍCHA

Táto kniha je plná cenných praktík, ktoré môžete použiť v každodennom živote, tu a teraz, aby ste našli pokoj a mali viac energie. Namiesto toho, aby ste sa naštvali na pani pred vami v potravinách za to, že šaškuje s kupónmi na zľavu, poďakujte sa jej, pretože vám dala hodnotný dar času. Získali ste päť minút na dychové cvičenie a zahĺbenie sa do nekonečného zdroja energie a pokoja, na ktorý máte právo.

V čase, keď som objavil tajči, som študoval medicínu na Kalifornskej univerzite. Našiel som Taoistické opátstvo, kde učili kung-fu a čikung. Stal som sa taoistickým mníchom a precestoval som svet, stretol som sa s mnohými majstrami, a odvtedy som študentom ezoterických praktík. No vyrastal som v Los Angeles. Mal som normálnych priateľov a chodil do normálnych škôl. Chodil som na večierky s rockovými hviezdami a sedával v amazonských chatrčiach s najlepšími z nich. Stal som sa doktorom orientálnej medicíny a stretol som sa s tisíckami pacientov. To mi pomohlo porozumieť ľudskému utrpeniu. Nielen v abstraktnom novodobom ponímaní, ale v skutočnej realite. Po celé roky som pomáhal obyčajným ľuďom dostať sa zo životnej krízy. Ľudia sa rozvádzajú. Umierajú. Deti sa zapletú s drogami. Párom sa nedarí otehotnieť. Taký je život v mestách a tam potrebujeme pomoc. Zabudnime na chvíľu na vznešené duchovné záležitosti a vráťme sa na zem. Teraz, keď máme naše problémy pomenované a pokope, áno, je to úžasná sféra mystiky na prebádanie, ale pekne od začiatku… toho, čo nás trápi.

Mám ženu a deti. Som bežný občan. Mám psy a hypotéku. Dostal som sa tam, kde ste vy. Založil som doménu Well.org, robím filmy a mám veľkú firmu, ktorá ma veľmi zamestnáva. Viem, že výplatná listina čaká za rohom a spolu s ňou aj účty. Úspech ide ruka v ruke so zodpovednosťou. Vytvoríte pracovné miesta a tým si na seba uviažete bremeno. Musíte sa starať o veľa ľudí vo svojom okolí. Musíte čeliť problémom, ktoré prichádzajú mesiac čo mesiac a nesmiete sa uhnúť, keď ide do tuhého. Hlava rodiny musí najprv vedieť prežiť, až potom sa môže rozvíjať.

Tak si vyhrňme rukávy a poďme na to. Považujem sa za mestského mnícha a na konci tejto knihy by som to chcel aj od vás. Prečo? Pretože svet potrebuje, aby ste vykročili dopredu a žili svoj život naplno. Naše deti potrebujú, aby sme pomáhali chrániť životné prostredie a aby si vedeli v obchodoch lepšie vybrať. Vaša rodina potrebuje, aby ste boli uvedomelejší, prítomní a milujúci, keď ste s nimi. Váš biznis potrebuje, aby ste obohatili tento svet. A čo je najdôležitejšie, vy potrebujete, aby ste sa vrátili k sebe samému.

Naučme sa, ako z tej cesty vybočiť, ako sa stať človekom, akým máme byť, tu a teraz v našich domovoch, v kancelárii, dokonca aj počas cesty do práce.

Táto kniha má desať kapitol, ktoré sa zaoberajú hlavnými životnými témami, ako sú stres, nedostatok času, málo energie, problémy so spánkom, pasívny životný štýl, zlá životospráva, odlúčenie od prírody, samota, problémy s peniazmi, život bez zmyslu. Každá kapitola sa začína príbehom môjho pacienta. Vybral som ich z tisícok sedení, ktoré som absolvoval za roky praxe lekára i kňaza. Mená sú zmenené a príbehy upravené, aby som ochránil ich identitu. Niektoré príbehy som spojil alebo postavy vymenil, no každý príbeh vychádza zo skutočných sedení a odporúčaní, ktoré som za tie roky dal reálnym ľuďom. Po príbehu nasleduje časť s názvom „Problém“, v nej sa snažím problém identifikovať a pozrieť sa naň z nového uhla pohľadu. Ďalšia časť s názvom „Múdrosť mestského mnícha“ čerpá z ezoterickej filozofie Východu a zo šamanských kultúr. Tie nám pomáhajú vidieť naše problémy z iného pohľadu a nájsť z nich cestu von. Potom sa dostaneme k riešeniam. Prvé sú „Východné praktiky“, pochádzajúce zo starovekých múdrostí a starých tradícií – jednoduchých odskúšaných vecí, ktoré fungovali u ľudí po celé tisícročia. „Moderné triky“ obsahujú cvičenia, aplikácie a iné techniky vyskúšané a overené pri riešení problémov dnešnej doby. Každá kapitola sa končí riešením príbehu. Na konci knihy nájdete niekoľko receptov a plánov, ktoré vám radikálne zlepšia život. Cvičenie sa nazýva Gong a učím ho svojich študentov už roky. Cvičenie (založené na princípoch a lekciách z tejto knihy) vám ponúka plán a cestu za úspechom. Pomohol som tisíckam ľudí a som si istý, že pomôžem aj vám.

Môžete si vybrať, čím začnete, ale odporúčam, aby ste si knihu prečítali celú, pretože v príbehoch možno spoznáte ľudí z vášho okolia a dokážete im tak lepšie porozumieť, ak pochopíte, že sa možno aj oni trápia.

Vychutnávajte si túto knihu a robte si poznámky, ktoré vám pomôžu pochopiť tú časť života, kde sa vaša energia zablokovala. Naučím vás užívať si cestu a počas nej nájsť svoju silu.

Som šťastný, že ste tu.

1. KAPITOLA

Stres: Ako sa uhýbam guľkám?

ROBERT JE STARÁ ŠKOLA. Vyrastal v dobe, keď mal mladý muž na výber len tri životné cesty: stať sa lekárom, právnikom alebo inžinierom. Študoval právo, lebo vedel, že je to stabilné a bezpečné zamestnanie. Dlhé, náročné hodiny učenia, advokátske skúšky, sedemdesiathodinový pracovný týždeň, veľa kávy, rokovania s nepríjemnými ľuďmi. To všetko boli hrbolčeky na jeho ceste k úspechu. Vybojoval si svoju cestu nahor a teraz je spoločníkom v úspešnej firme. No dni sú stále dlhé a stres neznesiteľný. Má očividne menej vlasov.

Jeho manželka prestala pracovať po tom, ako sa im narodilo druhé dieťa, takže celá finančná ťarcha leží na jeho pleciach.

Bývajú v peknom dome v dobrej štvrti. Majú bazén, vírivku, v ktorej sa nekúpal od minulého roka. Cena poistenia sa každý rok zvyšuje a jeho najmladšie dieťa má astmu a celé množstvo potravinových alergií, ktoré, samozrejme, stoja peniaze a čas. Dokonca ani pri pestúnke na čiastočný úväzok nie je čas na spánok, a ich posledná dovolenka na Maui mu spôsobila viac problémov ako osohu. Robert sa vrátil vyčerpaný a deprimovaný.

Celý jeho život je jeden stres. A hoci má strechu nad hlavou, autá, dostatok jedla, niekde vnútri je vystrašený. Vie, že toto tempo už dlhšie nevydrží. Má pocit, že jedného dňa padne na nos, no nesmie si to dovoliť. Koniec koncov, všetci od neho závisia. Pije kávu, chodí do posilňovne, užíva vitamíny a občas si zájde na masáž, no po celý čas je pod tlakom z toho, že musí udržať všetko v chode.

Dobrý právnik musí jazdiť na lexuse.

Dobrý rodič musí deťom platiť súkromné školy.

Gymnastika a hodiny klavíra sú základ.

Ostatní rodičia posielajú deti do drahých letných táborov.

Samozrejme, že aj my…

Radosť je preč. Stres prekročil medze a Robert sa stále snaží držať hlavu hore. Otec ho učil, že „skutočný muž“ sa nikdy nevzdáva, bojuje za svoju rodinu a nikdy neukáže slabosť. A tak pozerá ranné správy, zatiaľ čo s deťmi raňajkuje cereálie. Má pocit, že ich vôbec nevidí vyrastať, a to ho veľmi mrzí. Cíti, že slabosť nad ním získava prevahu, a bojí sa, že tento boj prehrá. Pri všetkých tých hlúpostiach, na ktoré vyhadzujú peniaze, nemajú skoro žiadne úspory, a keby prestal pracovať, boli by za pár mesiacov vo veľkých problémoch. Ak by sa zrútil, vďaka životnej poistke by poisťovňa vyplatila jeho rodine slušnú sumu. Napadlo mu to už mnoho ráz a to ho vystrašilo ešte viac.

Robert je v pasci. Nemá ani štipku energie a chuti do života a koniec tohto stavu je v nedohľadne. Nevidí cestu von a každý deň v jeho mysli rastie tiché zúfalstvo – záväzok, že sa musí postarať o svoju rodinu. Robert bojuje ďalej, no lekár ho už upozornil na vysoký krvný tlak. V stávke je veľa. Čo má robit?

PROBLÉM

Istým spôsobom máme všetci podobný problém ako Robert. Naše telá sa za milióny rokov vyvinuli tak, aby boli schopné zvládnut prirodzené stresové faktory z okolia. „Útok alebo útek“ je dokonalý systém, ktorý nám pomáha zostať nažive v nebezpečnom svete plnom predátorov. Naše telo je vytvorené tak, aby dokázalo v život ohrozujúcich situáciách optimalizovat svoj metabolizmus do krízového režimu. Keď sme v nebezpečenstve, hladina kortizolu a/alebo adrenalínu v tele sa zvýši, aby pomohla rozptýlit krv do veľkých svalov, čo nám uľahčí útok na protivníka, alebo útek pred predátorom. Sú to stresové hormóny, ktoré majú kontrolu nad niekoľkými sústavami v našom tele a jemné kolísanie ich hladiny ovplyvňuje celé telo. Pracujú v kombinácii s vypínacím mechanizmom v našej nervovej sústave. Naša sympatická časť nervovej sústavy naštartuje reakciu „útok alebo útek“ a pomôže rýchlo nahromadit energiu tam, kde ju v čase núdze potrebujeme. Na opačnej strane vypínača je parasympatická čast nervovej sústavy, ktorej úlohou je dostat naše telo do režimu „oddych a trávenie“. V tomto režime sa telo lieči, rozkladá jedlo, pokračuje v detoxikácii a vylučovaní. Naše telo je vyvinuté tak, že v čase núdze odkloní krvný obeh z vnútorných orgánov, imunitného systému a častí mozgu, ktoré sú zodpovedné za poznávacie procesy, a pošle ho do kvadricepsov, aby sme mohli bežať ako o život, ak je to potrebné. Je to skvelá vec, keď príde do tuhého, no vrátme sa k Robertovmu životu a vysvetlime si, prečo je to nebezpečné pre moderného právnika.

Robertov stres nepochádza z náhlej príhody. Samozrejme, že niekedy auto vedľa neho vybočí zo svojho pruhu, čo mu rozbuší srdce a zdvihne prostredník, no to ho nezabíja. Zabíja ho chronický stres. Antilopa v Afrike nepremýšľa nad scenárom „čo ak ma napadne lev“. Pasie sa, prechádza sem a tam, pári sa, a keď sa objaví nebezpečenstvo, utečie. Ak sa jej podarí zachrániť, otrasie sa a ide ďalej. Ľudia však nie. Stále dokola si v mysli prehrávame ten moment, ovládajú nás emócie a predstavujeme si rôzne scenáre, ako to mohlo dopadnúť. Nenecháme to tak. Antilopa sa pohla ďalej a my ešte stále sedíme na terapii a dookola o tom rozprávame, alebo, čo je horšie, snažíme sa to v sebe potlačiť. Nie sme v režime „oddych a trávenie“ dosť dlho na to, aby sme sa dostali do rovnováhy, takže zostávame zranení.

Chronický stres je zabijak.

Robert zažíva malé momenty života a smrti vždy, keď mu klient pohrozí, že stiahne žalobu alebo sudca zamietne prípad. Minule prišla jeho žena domov s novou módnou kabelkou a jemu sa okamžite prevrátil žalúdok. „Koľko to stálo?“

Tieto moderné stresové faktory spôsobujú pomalé zabíjanie. Naša abstraktná predstava o peniazoch je spojená s prežitím a spúšťa rovnaký obvod. To s nami zametá a stresuje nás. Peňazí je málo a niekde hlboko vnútri nás to škrie. Dlhodobo nízka hladina kortizolu v tele má hrozivé následky. Mohli by ste povedať, že Robert žije príliš rýchlo a zabudol, ako sa vypína a oddychuje. Ak vaše telo neustále odkláňa krvný obeh zo životne dôležitých orgánov, dôsledky na seba nedajú dlho čakať.

Obmedzená energia v imunitnom systéme

Telo, ktoré je pod neustálym stresom, je ako krajina počas vojny. Všetky peniaze, vojská a zdroje posielame do predných línií. Kto však bude strážiť ulice? Čo si počneme s miestnymi zločincami? Nič. Podarí sa im votrieť dnu, prevziať nadvládu a prejaviť sa v podobe choroby. Kým zavoláte vojsko z predných línií, škody už budú napáchané a budete musieť stráviť viac času a vynaložiť viac energie, aby ste to zasa dali do poriadku.

Problém nie je v zlom fungovaní. Ľudský imunitný systém je dokonalý. Je to zložitý vesmír, ktorý nám pomáha rozpoznať objekty, ktoré do nášho tela nepatria, a zbaviť sa ich. Keď ide všetko hladko, náš imunitný systém pracuje ako hodinky. No väčšina ľudí v modernom svete trpí na zníženú imunitu. Centrum kontroly a prevencie chorôb (CDC) považuje stres za následok deväťdesiatich percent chronických chorôb. To je obrovské percento. Robert je odsúdený na niektorú z vážnych chronických chorôb, hneď ako jeho imunitný systém dostatočne oslabne. Je to len otázka času.

Problémom je jeho život.

Každý deň sa nevedomky vystavuje situáciám, ktoré oberajú jeho imunitný systém o energiu a znemožňujú jeho telu dostať sa do rovnováhy. Po nejakom čase ho to zlomí a on ochorie.

Zamedzenie prístupu energie do tráviacej sústavy a vnútorných orgánov

Keď telo dostane signál, že prichádza lev, stiahne krv z vnútorných orgánov a pošle ju do svalov, ktoré nám, dúfajme, pomôžu prežiť „útok“. Keď sa to stane, orgány trpia. Krvný obeh v orgánoch sa oslabí, pretože sa presunie do veľkých svalov. Z toho dôvodu prichádzajú životne dôležité orgány aj o energiu a výživu. Predstavte si to ako ekonomiku v čase vojny. Nezostávajú peniaze na učebnice v školách, opravy ciest, potraviny.

Keď dochádza k úbytku energie v tráviacej sústave pravidelne, začne nás trápiť zlé trávenie, vstrebávanie, nedostatok živín, zápcha alebo hnačka, nafukovanie, únava, a nakoniec syndróm dráždivého čreva (vysvetlím neskôr). „Oddych a trávenie“ je fáza, keď sa liečime. Ale čo sa stane, ak nedovolíme telu, aby sa dostalo do tejto fázy? Poobzerajte sa okolo seba. Na svete máme trojmiliardový zdravotnícky priemysel, ktorý zarába na chronických chorobách spôsobených nezdravým životným štýlom a nekontrolovaným stresom.

Hladina krvného cukru ako na vlnovke

Keď sa zvýši hladina kortizolu, začnú sa diať veci. Ako som už spomenul, krvný obeh je nasmerovaný do svalov, čo má vplyv aj na hladinu krvného cukru.

Kortizol je ako kreditka.

V krízovej situácii potrebuje naše telo okamžitú energiu. Takže kortizol je ako potiahnutie kreditkou cez terminál, čím dôjde k uspokojeniu tejto potreby. V prípade potreby pomáha telu vytiahnuť energiu z glykogénových zásob v pečeni, čo však nezostáva bez následkov. Keď sa hladina cukru v krvi náhle zvýši, pankreas zareaguje vypustením inzulínu, ktorý umožní, aby sa cukor dostal do buniek. To všetko je v poriadku, kým sa systém nevykoľají. Po rokoch kolísajúcej hladiny cukru v krvi (ako na vlnovke) sa stáva, že inzulín často priveľmi zníži hladinu cukru (energie) a to spôsobí, že pocítime hlad a dožadujeme sa ďalšieho cukru, aby sme jeho hladinu vyrovnali. To môže vyvolat náladovost, podráždenosť, bolesti hlavy, vyčerpanost, a preto často siahneme po šálke kávy, ktorá nás má zachránit pred nedostatkom energie. Možno mi pomôže ten koláč… (O úlohe adrenalínu v tomto šialenstve si povieme neskôr v kapitole o spánku.)

Väčšina ľudí prežíva tak veľa vzostupov a pádov hladiny cukru v krvi, že už v utorok večer sa nevedia dočkat víkendu.

Skaza endokrinnej sústavy

Mojimi pacientmi bolo mnoho známych športovcov, ktorí mi potichu prezradili, že nie sú schopní dosiahnut erekciu. Častou príčinou ich trápenia bol práve kortizol. Športovci si odpaľujú nadobličky chronicky zvýšeným stresom a to nakoniec odčerpáva ich testosterón, estrogén, DHEA a niekoľko ďalších hormónov. Zdá sa, že „zaplátanie diery dierou“ je v dnešnej dobe veľmi časté a odzrkadľuje sa to na našom zdraví. Ľudia ako Robert si požičiavajú energiu zajtrajška, aby prežili dnešok, no nehľadia na to, aké úroky si takáto pôžička berie. Je to zlé. Možno sa vám takto podarí prežit do tridsiatky, no potom narazíte na múr a vaše telo vyhlási štrajk. Keď sa nám minú hormóny, začneme priberať, zápasit s únavou a utekať do kúpeľne… prepáč, prepáč, počkaj minútku…

Samozrejme, že na to existujú lieky, no kameňom úrazu zostane zlé hospodárenie s energiou. Lieky majú vždy aj vedľajšie účinky a hlavný problém väčšinou zostáva.

Poškodenie mozgu

Pravdepodobne najhorším zo zoznamu následkov chronického stresu je zastavenie prúdenia krvi do prefrontálneho kortexu. Je to časť mozgu, ktorá nás odlišuje od opíc. Zodpovedá za abstraktné myslenie, riešenie problémov, vyššie poznávanie a vyššie morálne uvažovanie. Je to časť mozgu, ktorá nám pomáha s negáciou impulzov. Podľa starovekej tradície sa táto časť mozgu nazýva tretie oko a mali by sme ju chrániť a rozvíjať. Problém je však v tom, že vypínací systém si uvedomuje, že keď musíme vyliezť na strom pred bežiacim nosorožcom, túto časť nepotrebujeme, preto presunie krv a energiu do zadného mozgu, ktorý pomáha navodiť reflexívne správanie. A odpoveďou tela je znova „dostaňte ma odtiaľto alebo utekaj za tým chlapom, čo mi ukradol peňaženku“.

Aj keď nie je veľmi pravdepodobné, že v Chicagu stretnete leva či nosorožca, môže sa vám to zísť aj v bežnom živote. Pomáha vám to napríklad odskočiť k okraju chodníka, keď si taxikár nevšimne, že prechádzate cez cestu, chronické nesprávne rozmiestnenie energie do časti mozgu „útok alebo útek“ nás však stále drží v strehu, sme nedôverčiví, menej empatickí a neschopní robiť dlhodobé, premyslené rozhodnutia.

Vyššie morálne uvažovanie nás robí tým, čím sme. Náboženstvo, etika, česť a vedomie seba samého, to všetko pochádza z tej dobrej sivej vecičky (prefrontálneho kortexu) a je to skutočná tragédia, keď nie sme schopní ju používať. Väčšina ľudí žije v „prežívacom režime“ a to je tiež jeden z dôvodov, prečo sami sebe ubližujeme. Vieme, že nám fajčenie škodí, no napriek tomu mnoho ľudí fajčí. Vieme, že z koláča priberieme, a aj tak ho zjeme. Vravíme si, že naši bývalí partneri sú problémoví, no aj tak im zavoláme. Bez dostatočného prístupu k prefrontálnemu kortexu nepoužívame časť mozgu, ktorá nám umožní identifikovať impulzy, čo nás zraňujú. Život v chronickom strese nám túto časť mozgu uzatvára a spôsobuje, že sme impulzívnejší a nepozornejší.

Z OSOBNÝCH ZÁPISKOV

Keď som sa vrátil z Himalájí, rozhodol som sa, že využijem svoju prekypujúcu energiu a urobím niečo s krízou v zdravotníctve a jeho primárnym cieľom zarábať. Myslel som si, že môžem napraviť pokazený systém znútra, tak som založil lekársku skupinu a onedlho z nej vznikli tri ordinácie. V novinách písali o našich inováciách v doplnkovej medicíne a dostalo sa nám veľkej pocty, no vedel som, že to nie je ono. Môj výcvik bol zameraný na prevenciu a predchádzanie chorobám a dostal som sa do bodu, keď som čakal na to, že za mnou príde niekto s diagnostikovateľnou chorobou. Snažil som sa nájsť poriadok v chaotickom systéme a stále som bojoval s poisťovňami, ktoré zadržiavali naše peniaze. Bol som v obrovskom strese a moje meditačné schopnosti vtedy prešli veľkou skúškou.

Vydržal som tak celé roky, no nakoniec som to pochopil: Nezáleží na tom, aký dobrý bojovník ste. Ak stojíte v ringu pridlho, dostanete úder. A vtedy som si uvedomil, že môžem robiť oveľa lepšiu a zmysluplnejšiu prácu v oblasti wellnessu a v médiách. Vykročil som preč z cesty plnej stresu a môj život sa zlepšil. Čo z toho vyplýva? Občas musíme premýšľať mimo škatuľky, v ktorej sme zavretí, a vtedy si uvedomíme, že stres odíde aj po jednoduchom rozhodnutí.

Table of Contents

Start

ÚVOD

1. KAPITOLA Stres: Ako sa uhýbam guľkám?